ஒரு பிரதியில் 'நீலச் சால்வை' என்றும், ஒப்பிட்ட யூசுப்பின் மொழியாக்கப் பிரதியில் 'நீள சால்வை' என்றும் இருக்கிறது. துண்டின் நிறத்தைப் பற்றிக் கதைசொல்லி மூலத்தில் சொல்கிறாரா? அல்லது அளவைப் பற்றிச் சொல்கிறாரா? எதைப் பற்றிச் சொல்ல வருகிறார்? ஏனெனில் துண்டும் நிறமும் இந்திய நிலப்பரப்பின் சாதிய, மத, அரசியல் கலாச்சாரத்தின் குறியீடு அல்லவா? இதையெல்லாம்தான் நுட்பமாக வாசித்து வாசகர்களாகிய நாம் பஷீரிடம் இன்னும் இன்னும் நெருங்க வேண்டும் என்கிறேன். இதையெல்லாம்தான் இதுபோன்ற நிகழ்வுகள் செய்யவேண்டும். ஆரோக்கியமான விவாதத்தினை முன்னெடுக்க வேண்டும். பஷீருக்கு மட்டுமல்ல சக்கரியா, எம்.டி. வாசுதேவன் போன்றோருக்கும் இதுபோன்ற அனுகுதல் பொருந்தும்.